*****

ΚΑΝΟΝΙΣΜΟΣ (ΕΟΚ) αριθ. 3139/81 ΤΗΣ ΕΠΙΤΡΟΠΗΣ

της 30ής Οκτωβρίου 1981

περί τροποποιήσεως του κανονισμού (ΕΟΚ) αριθ. 2942/80 περί των λεπτομερειών αγοράς του ελαιολάδου από τους οργανισμούς παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2), και ιδίως το άρθρο 12 παράγραφος 4,

Εκτιμώντας:

ότι η πείρα απέδειξε ότι είναι δυνατόν να υπάρξουν διαφωνίες μεταξύ του οργανισμού παρεμβάσεως και του προσφέροντος όσον αφορά την ποιότητα του ελαίου που προσκομίζεται στην παρέμβαση· ότι πρέπει να προβλεφθούν οι κατάλληλες διατάξεις για την επίλυση των εν λόγω διαφορών·

ότι εν αναμονή του ορισμού μιας κοινοτικής μεθόδου για την εξέταση των οργανοληπτικών χαρακτηριστικών του ελαίου που προσκομίζεται στην παρέμβαση, η Επιτροπή πρέπει να γνωρίζει τα ονόματα των οργανισμών που είναι επιφορτισμένοι στα Κράτη μέλη με τη διεξαγωγή του ελέγχου αυτού·

ότι είναι απαραίτητο να προβλεφθούν οι προθεσμίες πληρωμής για το έλαιο που αγοράζεται από τον οργανισμό παρεμβάσεως, προκειμένου να επιτευχθεί εναρμόνιση μεταξύ αφ' ενός των όρων αγοράς που εφαρμόζονται από τους οργανισμούς παρεμβάσεως και αφ ' ετέρου των όρων που ισχύουν στο διεθνές εμπόριο·

ότι κατά συνέπεια πρέπει να τροποποιηθεί ο κανονισμός (ΕΟΚ) αριθ. 2942/80 (3)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2942/80 τροποποιείται ως εξής:

1. Το άρθρο 2 συμπληρώνεται με την ακόλουθη παράγραφο 3:

«3. Στην περίπτωση που ο οργανισμός παρεμβάσεως διαπιστώνει ότι το έλαιο που προσκομίζεται στην παρέμβαση δεν αντιστοιχεί στην ποιότητα με την οποία προσφέρεται το έλαιο αυτό, η σχετική προσφορά μπορεί να αποσυρθεί.

Στην περίπτωση αυτή, τα έξοδα εισόδου, αποθεματοποιήσεως και εξόδου του προσφερόμενου ελαίου που ενδεχομένως θα προκύψουν είναι εις βάρος του προσώπου που προσέφερε το εν λόγω έλαιο.»

2. Στο άρθρο 3 παράγραφος 2 προστίθεται το ακόλουθο εδάφιο:

«Όσον αφορά το παρθένο ελαιόλαδο «εξτρα» η εξέταση των οργανοληπτικών χαρακτηριστικών πραγματοποιείται σύμφωνα με μία κοινοτική μέθοδο.

Εν αναμονή του ορισμού της μεθόδου αυτής, τα Κράτη μέλη πραγματοποιούν την προαναφερθείσα εξέταση σύμφωνα με εθνικές μεθόδους και ανακοινώνουν στην Επιτροπή τα ονόματα των οργανισμών που είναι επιφορτισμένοι με την πραγματοποίηση της εξετάσεως αυτής.»

3. Το άρθρο 3 συμπληρώνεται με την ακόλουθη παράγραφο 4:

«4. Η πληρωμή για το έλαιο που αγοράζεται από τον οργανισμό παρεμβάσεως πραγματοποιείται σε προθεσμία που αρχίζει την τριακοστή ημέρα μετά την ημερομηνία αναλήψεως του ελαίου από τον οργανισμό παρεμβάσεως και λήγει την τεσσαρακοστή πέμπτη ημέρα μετά την ημερομηνία αυτή.»

Άρθρο 2

Ο παρών κανονισμός αρχίζει να ισχύει την 1η Νοεμβρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Οκτωβρίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 360 της 31. 12. 1980, σ. 16.

(3) ΕΕ αριθ. L 305 της 14. 11. 1980, σ. 23.